U ožujku smo prvi put pisali o Nortonu, štenetu staforda koje je njegov vlasnik premlatio nasred zagrebačkog Trnja. Psića je čovjek toliko tukao da mu je, nakon intervencije policije i odlaska na zagrebački Veterinarski fakultet, dijagnosticiran lom obje noge.

Kad smo nekoliko tjedana kasnije provjerili s Noinom arkom, koja je preuzela brigu o njemu, kakvo je stanje s Nortonom, priča još uvijek nije imala sretan kraj. Psić je skinuo gipseve s nogu, ali još je uvijek hodao teško, a činilo se i kako je situacija s pronalaskom novog doma loša. Iako je u početku bilo puno upita za sirotog psića, s vremenom su utihnuli.

No sada, točno dva mjeseca od onog dana kad su ga prolaznici i policija spasili od nasilnog vlasnika, Norton ipak ima novi dom. Zavolio ga je Branimir Vladić, 35-godišnjak iz Rijeke koji se ne odvaja od njega, pa ga tako svakodnevno vodi i sa sobom na posao.

Još uvijek moraju biti oprezni s nogama

S novim vlasnikom Branimirom, odnosno Maxom kako ga svi zovu, zadovoljna je i volonterka Noine Arke, gospođa Zorica Juričić. “Nortonu smo našli dobar i miran dom. Javilo se još ljudi, ali svi su uglavnom već imali pse. Stoga je otišao u obitelj koja ima samo jednu macu”, kaže gospođa Juričić. Stvar je u tome, objašnjava, da bi drugi psi u kućanstvu Nortona previše poticali na skakanje i ludovanje, što nikako nije dobro za njegove noge koje se još uvijek oporavljaju.

“Norton je kod nas bio od kraja ožujka. Nosio je udlage duže od mjesec dana, a paralelno s tim je prebolio i parvo virus. Liječio se od svega skoro mjesec i pol. Strahovali smo da će morati na operaciju ligamenata, ali srećom, to se nije ostvarilo”, kaže Juričić koja je sretna što je psić napokon u domu u kojem ga vole i paze.

??POZDRAV SVIMA OD NORTONA??Monstrumu koji ga je mlatio i slomio mu dvije nožice naravno nije palo na pamet da se pesek… Objavljuje Noina Arka u 11. travnja 2018

‘Svi su ga zavoljeli, mušterije mu donose poklone’

A čini se i kako je Norton zadovoljan. Gospodin Max kaže da su svi primijetili kako se u nešto više od dva tjedna, koliko je kod njih, udebljao i opustio.

“Na poslu je sa mnom čitavo vrijeme, na metar ili dva udaljenosti; kamo god ja idem, on ide za mnom. Inače, radimo s vozilima, pa je veliki protok ljudi, no Norton je tamo obožavan. Već neke mušterije, kad dođu, donose i poklone za njega”, smije se Max koji čitavo vrijeme pazi da psić pretjerano ne trči i ne skače.

Tražit će se zatvorska kazna za bivšeg vlasnika

Kaže da stalno idu kod veterinara na preglede i po savjete, a nedavno je devetomjesečno štene prvi put vidjelo i more, pa je i zaplivao. Dobro se slaže i s njihovom obiteljskom mačkom s kojom se sve više druži.

Norton će, nada se Max, zauvijek ostati kod njega, no tu je još uvijek pitanje njegova prvog vlasnika, onog koji ga je divljački pretukao. Gospođa Juričić objašnjava kako službeno, do kraja procesa protiv njega, pas ne može biti trajno udomljen. Inače, prema informacijama koje gospođa ima, bivši vlasnik vjerojatno će biti kažnjeno gonjen, odnosno, tražit će se kazna zatvora.